《雪后登汝州望嵩楼》
清代·张四科

嵩高山头玉旆出，世界尽被瑶华封。三花二室不到眼，镇日闭华幨车中。

汝濆客舍鸡上距，默念此愿何由从。朅来北楼试纵眺，隐约听得伊阳钟。

回风忽卷云蓬蓬，树梢残照开洪濛。青天栉比卅六峰，一一削玉攒芙蓉。

平田缭白百里近，渗金楼观明深松。正如蓬莱隔清浅，三山缥缈凌虚空。

招招笙鹤惜不下，便欲往问浮丘公。平生壮观推第一，山灵似与精诚通。

坡仙去官诧海市，昌黎南归祷祝融。微生敢望千载上，斯境环异将无同。

少焉岭缺吐圆月，霜采照耀新磨铜。阑干拍遍叫奇绝，酒钱未办殊匆匆。

归来气豪压东野，安用盘涡访石龙。

作者简介：陕西临潼人，居扬州，字哲士，号渔川。贡生。官候补员外郎。有《室间集》。